ΚΑΝΟΝΙΣΜΟΣ (ΕΚ) αριθ. 812/1999 ΤΗΣ ΕΠΙΤΡΟΠΗΣ

της 19ης Απριλίου 1999

που τροποποιεί τον κανονισμό (ΕΟΚ) αριθ. 1102/89 για τον καθορισμό ορισμένων μέτρων εφαρμογής του κανονισμού (ΕΟΚ) αριθ. 1101/89 του Συμβουλίου σχετικά με τη διαρθρωτική εξυγίανση της εσωτερικής ναυσιπλοΐας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1101/89 του Συμβουλίου, της 27ης Απριλίου 1989, σχετικά με τη διαρθρωτική εξυγίανση της εσωτερικής ναυσιπλοΐας(1), όπως τροποποιήθηκε τελευταία από τον κανονισμό (ΕΚ) αριθ. 742/98 της Επιτροπής(2), και ιδίως το άρθρο 6 και το άρθρο 10, παράγραφος 3,

Εκτιμώντας:

ότι, βάσει του κανονισμού (ΕΟΚ) αριθ. 1102/89 της Επιτροπής, της 27ης Απριλίου 1989, για τον καθορισμό ορισμένων μέτρων εφαρμογής του κανονισμού (ΕΟΚ) αριθ. 1101/89 του Συμβουλίου σχετικά με τη διαρθρωτική εξυγίανση της εσωτερικής ναυσιπλοΐας(3), όπως τροποποιήθηκε τελευταία από τον κανονισμό (ΕΚ) αριθ. 2433/97(4), η Επιτροπή καθορίζει τους πρακτικούς τρόπους εκτέλεσης των δράσεων διάλυσης·

ότι η υλοποίηση του στόχου μείωσης της πλεονασματικής ικανότητας επιτεύχθηκε για τα δεξαμενόπλοια με τους διαθέσιμους οικονομικούς πόρους· ότι η διατήρηση των ετήσιων εισφορών του επαγγελματικού για τα δεξαμενόπλοια δεν δικαιολογείται πλέον για το έτος 1999· ότι συνεπώς οι εισφορές για τα δεξαμενόπλοια καταργούνται για το 1999 και μπορούν να επιστραφούν·

ότι ο κανονισμός (ΕΟΚ) αριθ. 3690/92 της Επιτροπής(5), θέσπισε στην παράγραφο 6, στοιχεία α) και β) του άρθρου 6 ένα μηχανισμό μόνιμης διάλυσης βάσει τριμηναίου πίνακα αιτήσεων για τα πριμ διάλυσης·

ότι για να επιτραπεί η τοποθέτηση των υπολοίπων της δράσης εξυγίανσης στο αποθεματικό που έχει θεσπιστεί από τον κανονισμό (ΕΚ) αριθ. 718/1999 του Συμβουλίου, της 29ης Μαρτίου 1999, σχετικά με μια πολιτική μεταφορικής ικανότητας των κοινοτικών στόλων στην εσωτερική ναυσιπλοΐα προκειμένου να προωθηθούν οι εσωτερικές πλωτές μεταφορές(6), η υποβολή νέων αιτήσεων για τα πριμ διάλυσης υπό την έννοια του άρθρου 6 παράγραφος 6 στοιχεία α) και β) πρέπει να παραμείνει υπό ανάκληση έως τη λήξη ισχύος του κανονισμού (ΕΟΚ) αριθ. 1101/89· ότι, συνεπώς, ο τριμηνιαίος μηχανισμός υποβολής των αιτήσεων στα ταμεία διάλυσης για τη χορήγηση πριμ που προβλέπεται στο άρθρο 6 παράγραφος 6 στοιχεία α) και β) του κανονισμού (ΕΟΚ) αριθ. 1102/89, όπως αυτός τροποποιήθηκε, εξακολουθεί να παραμένει υπό ανάκληση·

ότι τα κράτη μέλη και η ομάδα εμπειρογνωμόνων - διαρθρωτική εξυγίανση της εσωτερικής ναυσιπλοΐας - που προβλέπεται στο άρθρο 12 του κανονισμού (ΕΟΚ) αριθ. 1102/89 γνωμοδότησαν επί των προτεινόμενων τροποποιήσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1102/89 τροποποιείται ως εξής:

1. Στο άρθρο 3, προστίθεται η ακόλουθη παράγραφος 4: "4. Για το έτος 1999, το ποσοστό ετήσιων εισφορών για τα δεξαμενόπλοια που αναφέρεται στην παράγραφο 1 μηδενίζεται και οι ετήσιες εισφορές για το 1999 επιστρέφονται από τα ταμεία διάλυσης στα οποία υπάγονται τα εν λόγω πλοία".

2. Για το έτος 1999 η παράγραφος 6 του άρθρου 6 καταργείται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Απριλίου 1999.

Για την Επιτροπή

Neil KINNOCK

Μέλος της Επιτροπής

(1) ΕΕ L 116 της 28.4.1989, σ. 25.

(2) ΕΕ L 103 της 3.4.1998, σ. 3.

(3) ΕΕ L 116 της 28.4.1989, σ. 30.

(4) ΕΕ L 337 της 9.12.1997, σ. 10.

(5) ΕΕ L 374 της 22.12.1992, σ. 22.

(6) ΕΕ L 90 της 2.4.1999, σ. 1.